
1. Sídlo, vznik a postavenie poskytovateľa sociálnych služieb

Zriaďovateľ zariadenia: Bratislavský samosprávny kraj

Názov zariadenia: 
   Domov sociálnych služieb

Sídlo zariadenia: 
   Plavecké Podhradie 19, 906 36  Plavecké Podhradie

Právna forma: 
   rozpočtová organizácia 

Štatutárny zástupca:
   Ing. Jozef Sádovský, riaditeľ 

IČO:


   30 379 281

DIČ:


   2022105954

2. Poslanie, vízia a  cieľ zariadenia Domova sociálnych služieb Plavecké Podhradie

Poslanie a vízia
1.Udržať a zvyšovať kvalitu sociálnych služieb pre zvyšovanie spokojnosti prijímateľov sociálnej služby /ďalej len prijímatelia/ a naplnenie ich očakávaní

2.  Deinštitucionalizácia služieb – vytvárať komunitný charakter služieb v rámci   zariadenia

a miestnej komunity

3. Holistický prístup k prijímateľom sociálnej služby

4. Vzdelávanie zamestnancov

 Cieľ zariadenia
Dlhodobým rozvojovým cieľom nášho zariadenia je poskytovať kvalitné sociálne služby na základe etického a odborného prístupu v súlade s dodržiavaním  medzinárodných dokumentov o ľudských právach a slobodách / Listina základných ľudských práv a slobôd, Dohovor OSN  o právach osôb so zdravotným postihnutím/,   zlepšovať kvalitu života prijímateľov a zabezpečovať  ochranu sociálneho blaha, t.j. určitej úrovne kvality života všetkých prijímateľov, ktorá je vyjadrená v oficiálnej sociálnej politike štátu. 

3. Profil poskytovateľa sociálnych služieb
História zariadenia, poskytované služby a kapacita
V zariadení sa začala poskytovať  celoročná starostlivosť dospelým občanom  s duševnými poruchami od 2.1.2006 a  počiatočná kapacita zariadenia bola 53 miest, ktorá bola od 1.3.2008 zvýšená na 60 miest.  

Zariadenie poskytuje celoročne sociálne služby na základe § 38 v zmysle zákona č. 448/2008 Z.z. o sociálnych službách v znení neskorších predpisov.

Cieľovú skupinu tvoria občania, ktorí sú odkázaní na pomoc inej fyzickej osoby a ich stupeň odkázanosti je najmenej V. stupeň  podľa prílohy č. 3. zákona č.448/2008 Z.z. o sociálnych službách v znení neskorších predpisov.

V Domove sociálnych služieb poskytujeme pomoc pri odkázanosti na pomoc inej fyzickej osoby, základné sociálne poradenstvo, sociálnu rehabilitáciu, ošetrovateľskú starostlivosť v zariadení, ubytovanie, stravovanie, upratovanie, pranie, žehlenie, údržbu bielizne a šatstva, osobné vybavenie, zabezpečujeme záujmovú činnosť, utvárame podmienky na úschovu cenných vecí.

Zariadenie pozostáva z komplexu šiestich budov, z toho štyri budovy prešli rozsiahlou rekonštrukciou a dve budovy boli novo vybudované, vstup do všetkých budov a obytných jednotiek  je riešený a upravený bezbariérovo.

Ubytovanie  prijímateľov sociálnej služby 
Veľkou rekonštrukciou prešli objekty č. 3 a č.4, kde je vytvorené ubytovanie pre prijímateľov sociálnej služby na prízemí a na 1. poschodí. Obidve budovy sú spojené so vstupnou chodbou, kde sa nachádza výťah, miestnosti zdravotného a opatrovateľského personálu, kuchynky,  miestnosti pre záujmové  činnosti a spoločenské miestnosti.

Naši prijímatelia sociálnej služby sú ubytovaní v budove č.3 a č.4 v jednolôžkových  a dvojlôžkových  izbách so sociálnym vybavením aj pre imobilných klientov. V uvedených priestoroch  je ubytovaných 53 osôb, 17 izieb  je  2- lôžkových  a  19 izieb  je 1- lôžkových. V budove č. 4 je bunkový systém, kde dve izby sú spojené chodbičkou a majú spoločné hygienické zariadenie. V budove č.3 majú jednotlivé izby spoločné hygienické zariadenie na chodbe.

Ďalších 7 prijímateľov sociálnej služby je ubytovaných v budove č. 5 na prvom poschodí, kde sú dve izby 2-lôžkové a jedna izba je 3-lôžková, imobilným klientom je k dispozícii stoličkový výťah. Prijímatelia sociálnej služby tu majú k dispozícii dve kúpeľne a spoločenskú miestnosť.

Stravovanie 
Je zabezpečené vo vlastnej stravovacej prevádzke v budove č.6, ktorej súčasťou je jedáleň.   Strava sa podáva päťkrát denne na základe vyhotoveného jedálneho lístka, vrátane diétneho stravovania. Pre imobilných prijímateľov sociálnej služby sa strava vydáva do prenosných termoboxov, ktoré sú prevezené do kuchynky v budove č.4. Zástupca prijímateľov sociálnej služby sa zúčastňuje pravidelne na zasadnutí stravovacej komisie, kde predkladá požiadavky prijímateľov sociálnej služby na stravovanie a prípadné zmeny v jedálnom lístku.

Pranie, žehlenie a údržba bielizne 
Zariadenie zabezpečuje pranie, žehlenie a údržbu bielizne vo vlastnej práčovni v budove č. 5, kde sú umiestnené tri veľkokapacitné pračky, sušička na prádlo a mangeľ. Manipulácia s prádlom je zabezpečená v zmysle platných hygienických, prevádzkových noriem a smerníc. 

Upratovanie 
Izby prijímateľov sociálnej služby, spoločné a prevádzkové  priestory upratujeme  vlastnými zamestnancami, v zmysle platných hygienických, prevádzkových noriem a smerníc. 

Poskytovanie ošetrovateľskej starostlivosti v zariadení
Je zabezpečené v zmysle zákona č. 448/2008  o sociálnych službách a o zmene a doplnení zákona č. 455/1991 Zb. o živnostenskom podnikaní ( živnostenský zákon) v znení neskorších predpisov.
Záujmová činnosť 
Vykonávame v tkáčskej dielni, v keramickej dielni, v štedrom parku, v kuchynke, v kresliarni, v knižnici  a spoločenských miestnostiach, ktoré  sú vybavené televízormi a počítačmi.  


V rámci zlepšenia využívania  možností programu Cygnus, ktorý je určený pre zariadenia sociálnych služieb používame prenosné miniterminály, ktoré nám umožňujú zaznamenávať poskytované úkony  jednotlivým prijímateľom sociálnych služieb. Takto získané informácie nám poskytujú prehľadný a ucelený obraz o individuálnych potrebách prijímateľov sociálnych služieb.   
Počty pracovníkov  na jednotlivých úsekoch  

	Úsek riaditeľa
	3

	Ekonomický úsek
	7

	Prevádzkový úsek
	5

	Úsek služieb
	29

	Pracovníci  spolu
	44


4. Informácie o poskytovaných službách a aktivitách 

V roku 2017 sme prijímateľom soc. služieb  ponúkli rôzne záujmové činnosti  a voľnočasové aktivity prostredníctvom ktorých sa snažíme dosiahnuť samostatnosť a nezávislosť prijímateľov v prostredí a tým zvýšiť kvalitu ich života. Pracovníci poskytujú prijímateľom sociálnych služieb pomoc, alebo podporu pri všetkých činnostiach do takej miery, akú prijímatelia skutočne potrebujú. Zároveň je našim cieľom  čo najviac znížiť našu podporu, aby prijímatelia boli v maximálne možnej miere samostatní pri svojej sebarealizácii. Akákoľvek činnosť je založená na báze dobrovoľnosti, možnosti samostatného výberu a na základe individuálneho plánu.

V textilnej dielni pokračujeme vo vyšívaní pohľadníc a záložiek na papier s rôznymi motívmi vhodnými k jednotlivým obdobiam roka (vianočné motívy, veľkonočné motívy a pod.). Pani Kašayová nám v rámci workshopu konaného 3. apríla 2017 predviedla  maľovanie veľkonočných vajíčok a ich  zdobenie servítkovou technikou, pričom sme si vyskúšali aj tradičné maľovanie kraslíc. 
Háčkovaním a štrikovaním dokážeme vytvoriť úžitkové predmety /šály, podsedáky/ ale aj hračky.     
 Časopisy určené pre praktické ženy, nám ponúkajú rôzne námety na vyšívanie obrusov a obrazov krížikovým stehom. S nesmiernou trpezlivosťou a dôslednosťou boli vytvorené priam umelecké diela. 
 V keramickej dielni sme sa venovali najmä modelovaniu upomienkových predmetov k rôznym akciám realizovaným v našom zariadení sociálnych služieb počas roka. Vytvorili sme medaile pre účastníkov športových hier, anjeli boli zasa určení pre návštevníkov Dňa otvorených dverí, ktorý sa už tradične koná začiatkom decembra. Vymodelované zvieracie figúrky, magnetky to všetko  je dôkazom stáleho záujmu o túto aktivitu.  
 Dvojdňový workshop zameraný na výrobu keramických výrobkov prostredníctvom hrnčiarskeho kruhu sa uskutočnil v dňoch 21. – 22. februára 2017.   Stretol sa s veľkým záujmom zo strany zariadení sociálnych služieb.  Prijímatelia sociálnych služieb si mohli priamo vyskúšať „vytočenie“  vlastnej misky alebo vázy. Workshop viedol skúsený hrnčiar Peter.    
V košikárskej dielni pokračujeme vo výrobe rozmanitých predmetov upletených z novinového papiera. Okrem misiek a košíkov rôznych veľkostí a tvarov sme začali robiť aj venčeky, ktoré slúžia ako základ iných dekoratívnych predmetov.  Vianočnú výzdobu sme obohatili o takto vyrobených anjelov z recyklovaného papiera.
V tkáčskej dielni tkáme  koberce rôznych veľkostí a farieb.  Nepohrdneme ani materiálom, ktorý už svoj prvotný účel splnil a v rámci šetrenia životného prostredia využijeme textilný odpad na výrobu koberčekov.  
V štedrom parku pestujeme  jedlé dyne  a dyne vhodné  na aranžovanie. O kvetinový záhon sme sa starali od skorej jari až do neskorej jesene. Hrabanie sena a úprava areálu zariadenia sociálnych služieb patrí už k pravidelným letným aktivitám. Ani v zime sme nazaháľali  a starali sme sa o zazimované hľuzy  kvetov.  Z nasušených bylín a kvetov  sme aranžovali venčeky s jesennými motívmi. 
V našej telocvični sa môžeme venovať rôznym aktivitám, ktoré nám pomáhajú precvičovať rôzne skupiny svalov.  
Pani Marika Pajtinková nás oboznámila a naučila nás používať novú  grafickú techniku, ktorá sa volá  „tlač z výšky“. Pomocou „matrice“ a tlačiarenského lisu vznikli zaujímavé obrázky „nášho“  Plaveckého hradu. Táto činnosť bola finančne podporená v rámci projektu „ Plavecký hrad v očiach prijímateliek sociálnych služieb z Nadácie VÚB. Výsledky

našej činnosti bolo možné obdivovať ako sprievodnú akciu k deviatemu   ročníku medzinárodnej  prehliadky ľudových piesní „Spievajme na ľudovú nôtu“. 
Na podujatí sa už tradične stretávajú účastníci z Českej republiky, z Poľska a zo Slovenska. V priateľskej atmosfére sa okrem zahraničných účastníkov predstavujú aj prijímatelia sociálnych služieb z Nitrianskeho samosprávneho kraja (NSK), Trnavského samosprávneho kraja (TSK) a Bratislavského samosprávneho kraja (BSK).  Ministerstvo kultúry Slovenskej republiky finančne podporilo uskutočnenie tohto jedinečného kultúrneho podujatia.  
 Každoročné Športové hry, ktoré sa u nás uskutočňujú v mesiaci júl prinášajú vždy nové a netradičné športové disciplíny, ktoré preverujú našu rýchlosť, vytrvalosť, vynaliezavosť a schopnosť spolupracovať. Spestrením tohto dňa je ukážka canisterapie so psovodom  p. Yvettou Virágovou.  Mimoriadnym zážitkom je taktiež možnosť priameho kontaktu s koňmi, ktoré do nášho areálu prichádzajú z firmy Agropartner  spol. s r. o. Plavecké Podhradie.   Na podujatí sa zúčastnili zariadenia sociálnych služieb BSK, TSK, NSK. K úspešnej realizácii tohto podujatia významnou mierou prispievajú dobrovoľníci, ktorí ochotne priložia ruku k dielu a pomôžu kde je to potrebné.
Počas Dňa otvorených dverí sme privítali v našom zariadení sociálnych služieb deti z Detského domova Pečeňady, ktoré sa nám i návštevníkom DSS predstavili kultúrnym  programom. Príbuzní prijímateľov  sociálnych služieb ale aj širšia komunita  už pravidelne navštevujú toto kultúrno-spoločenské podujatie s možnosťou vyskúšať si niektoré záujmové činnosti /práca v keramickej dielni, práca s tkáčskym stavom/. 

Pravidelne sa zúčastňujeme na rôznych športových a kultúrno-spoločenských podujatiach. 
V Českej republike sme sa zúčastnili v máji  Športových hier, ktoré sa uskutočnili v areáli   Junior Camp Tobogán – Nová Živohošť. Našim súťažiacim sa darilo, vo viacerých disciplínach získali zlaté, strieborné aj bronzové medaile. 

Do NSK sme si išli vyskúšať ako chutí „ Krškanská vareška“, navarili sme si a zároveň sme aj ochutnali  rôzne druhy gulášov. 

V dňoch 6.- 8. septembra sme sa zúčastnili u našich  priateľov v DPS Folusz, v Poľsku na medzinárodnom podujatí tematicky  zameranom na prírodu a to na „vodný svet“. Cieľom podujatia bola sebarealizácia ľudí so zdravotným znevýhodnením  v oblasti výtvarného umenia a poznatkov z oblasti vodných živočíchov.  
Zo súťaže sme si priniesli ocenenia za 1. miesto v priestorovej kompozícii.   

  
 V priebehu roka 2017 nás náhle a nečakane opustila PhDr. Mária Chaloupková, ktorá k nám pravidelne dochádzala a poskytovala prijímateľom sociálnej služby špecializované poradenstvo v rámci spolupráce so SZTP v Malackách.

Správca farnosti  pravidelne  celebruje svätú omšu,  poskytuje duchovné rozhovory a vysluhuje sviatosti prijímateľom sociálnej služby.  

5. Informácie o zapracovaní podnetov na zlepšenie poskytovanej  sociálnej služby prijatých od prijímateľov sociálnej služby

    Prijímatelia sociálnych služieb boli primeranou formou informovaní o legislatívnych zmenách v oblasti poskytovania sociálnych služieb. Významné miesto v tejto oblasti zaujímajú podmienky kvality poskytovaných sociálnych služieb.
    Pravidelné komunitné stretnutia dávajú prijímateľom sociálnej služby  možnosť vyjadriť svoje postoje, návrhy, želania a priania týkajúce sa každodenného života v zariadení sociálnych služieb. Prostredníctvom svojho zástupcu v stravovacej komisii predkladali návrhy na spestrenie jedálneho lístka.

    Prostredníctvom individuálnych plánov sa zintenzívnila komunikácia medzi zamestnancami a prijímateľmi sociálnych služieb. Cesta k odhaľovaniu skrytých vnútorných túžob a potrieb nie je ľahká, avšak budovaním korektného, rovnocenného vzťahu vytvárame  vzájomnú dôveru.
6. Rozpočet organizácie

Celkový rozpočet domova sociálnych služieb na rok 2017 bol vo výške 815 561 EUR.

Príjmy za rok 2017 boli v čiastke 190 642 EUR.

Výdaje za rok 2017 boli v čiastke 788 305 EUR.

Celková čiastka darov za rok 2017 je 2 000 EUR.

                                             Ing. Jozef Sádovský

                                                 riaditeľ DSS

Plavecké Podhradie,  19. 6. 2018   

